(Ortografía tradicional) Te cꞌu riꞌ ri Jesús xubij chque ru tijoxelab chi utz we queboc pa ri barco rech quebeꞌc,
quenabej apan chuwäch ri Areꞌ rech queopan chꞌäkäp che ri mar.
Are cꞌu ri Areꞌ xcanaj na can cucꞌ ri qꞌuialaj winak che qui jachic bic.
Aretak e jachtajinak chi bi ri winak rumal ri Jesús,
xeꞌ ri Areꞌ puwiꞌ ri juyub u tuquiel chubanic orar.
Aretak xoc ri akꞌab,
ri Jesús u tuquiel cꞌo chilaꞌ.
Are cꞌu ri tijoxelab e cꞌo chi pa ri barco puwiꞌ ri jaꞌ pu niqꞌuiajal ri mar.
Ri nimak tak uwojaꞌ xupuqꞌuij rib chrij ri barco,
rumal chi xa chquiwäch petinak wi ri quiäkikꞌ.
Xa cꞌu jubikꞌ man cäsakiric aretak xopan ri Jesús cucꞌ,
tajin cäbin puwiꞌ ri jaꞌ.
Aretak ri tijoxelab xquilo chi cäbin ri Jesús puwiꞌ ri jaꞌ,
xquixej quib.
Rumal rech chi xquixej quib xquirak qui chiꞌ,
xquibij:
¡Are jun xibinel waꞌ!
—xechaꞌ.
Chanim ri Jesús xeuchꞌabej,
xubij chque:
¡In waꞌ,
mixej iwib,
chichajij animaꞌ!
—xcha chque.
Xchꞌaw cꞌu ri tat Pedro,
xubij che:
We lal riꞌ,
Tat,
takan la chi quinbin puwiꞌ ri jaꞌ,
rech quinopan ucꞌ la,
—xcha che.
Ri Jesús xubij che:
Tasaꞌj baꞌ,
—xcha ri Jesús che.
Ri tat Pedro xel bi pa ri barco,
xuchaplej binem puwiꞌ ri jaꞌ rech curika ri Jesús.
Aretak cꞌut xrilo chi sibalaj cꞌo u chukꞌab ri quiäkikꞌ,
xuxej rib.
Xeꞌ ri rakan pa ri jaꞌ,
xurak u chiꞌ,
xubij che ri Jesús:
¡Wajaw,
chintoꞌ la!
—xcha che.
Ri Jesús chanim xuchap che ru kꞌab,
xubij che:
¡Tzij riꞌ chi man kas tä catcojonic!
¿Jas che xuban quieb a cꞌux?
—xcha che.
Aretak cꞌut xpaki ri Jesús pa ri barco,
xtäni ri quiäkikꞌ.
Ri e cꞌo pa ri barco xexuqui chuwäch ri Jesús,
xquibij che:
Kas tzij,
lal riꞌ ri u Cꞌojol ri Dios,
—xecha che.
Xekꞌax pa ri mar,
xeopan cꞌu chuchiꞌ ri ulew pa Genesaret.
Aretak ri winak ajchilaꞌ xquichꞌob u wäch ri Jesús,
xquesaj u tzijol waꞌ pa tak ri tinimit.
Xequicꞌam cꞌu lok conojel ri yawabib jawijeꞌ chiꞌ cꞌo wi ri Jesús.
Xquibochiꞌj ri Jesús chi xuwi ta ne cuya chque chi cäquichap cok ru chiꞌ ru kꞌuꞌ.
Conojel cꞌu ri xechapowic,
xeutziric.